**Alessandra Mussolini** (s. 30. joulukuuta 1962 Rooma) on italialainen poliitikko. Hänet valittiin Euroopan parlamenttiin kaudelle 2004–2008. Tämän jälkeen hän on istunut alahuoneessa Popolo della Libertàn riveissä, joka on nykyisin Forza Italia. Hänet valittiin uudestaan Euroopan parlamenttiin kaudelle 2014–2019. Hän ei onnistunut uusimaan paikkaansa vuoden 2019 vaaleissa.

Alessandra Mussolini on Italian diktaattorin Benito Mussolinin kolmannen pojan Romano Mussolinin ja Anna Maria Scicolonen tytär. Hänen poikansa Romano Floriani Mussolini on jalkapalloilija. Alessandra Mussolinin täti on näyttelijä Sophia Loren.

Elämäkerta
----------

Mussolini opiskeli American Overseas School of Romessa, John Cabot Universityssa maataloutta, Universita' Di Riminissa elokuvaa ja suoritti American University of Romessa tohtorin tutkinnon.

Mussolini aloitti uransa näyttelijänä, laulajana ja mallina. Näyttelijän uralla häntä auttoi alkuun sukulaisuussuhde Sophia Loreniin. Vuosien 1972 ja 1990 välillä hän esiintyi useissa italiankielisissä elokuvissa, sekä julkaisi Japanissa albumin *Amore* vuonna 1982. Hän jätti viihdealan poseerattuaan vuonna 1983 yläosattomana Saksan ja Italian *Playboy*-lehdissä ja pyrittyään turhaan vuoden 1988 elokuvan *Big Top Pee-wee* naispääosan esittäjäksi.

Vuonna 1992 Mussolini valittiin parlamenttiin uusfasistisen Movimento Sociale Italianon (MSI) ehdokkaana. MSI lakkautettiin 1995, ja sitä seurasi uusi Alleanza Nazionale. Mussolinin suhteet Alleanzan johtajaan Gianfranco Finiin olivat huonot, ja hän erosi, kun Fini vierailullaan Israelissa 2003 kutsui fasismia "absoluuttiseksi pahuudeksi".

Mussolini perusti oman puolueensa Libertà di Azionen, sittemmin *Azione Sociale*. Muiden äärioikeistolaisten puolueiden Fronte Sociale Nazionale, Fiamma Tricolore ja Forza Nuova kanssa se muodosti vaaliliiton Alternativa Sociale, jonka listalta Mussolini valittiin europarlamenttiin 2004. Azione Sociale liitettiin myöhemmin Silvio Berlusconin Popolo della Libertà -puolueeseen.

Europarlamentissa Mussolini toimi tammikuussa 2007 perustetussa Identiteetti, perinteet ja itsemääräämisoikeus -ryhmässä, joka hajosi vuoden lopulla Suur-Romania-puolueen edustajien pidettyä hänen lausuntoaan romanialaisvastaisena. Mussolini oli antanut italialaislehdistölle kommentin, jonka mukaan "lain rikkomisesta on tullut elämäntapa romanialaisille. Kuitenkin kyse on hirvittävistä rikoksista, jotka saavat ihon kananlihalle, eikä mistään pikkurötöksistä", kun Romanian romani oli murhannut naisen Italiassa.

Lähteet
-------

1. ↑  Mussolini's progeny voted down in EU elections *www.italianinsider.it*. Viitattu 8.7.2019.
2. ↑  Bensaa käsimerkeillään kuohuttaneiden fanien liekkeihin? 18-vuotiaan lupauksen isoisoisä oli fasistijohtaja Benito Mussolini *Ilta-Sanomat*.  3.2.2021. Viitattu 3.2.2021.
3. ↑  A Proud Mussolini Refuses To Let 'Il Duce' Be Vilified *The New York Times*.  30.11.2003. Viitattu 9.5.2019. (englanniksi)
4. ↑  Farzan, Antonia Noori: Benito Mussolini's granddaughter is feuding with Jim Carrey. Really. *The Sydney Morning Herald*.  2.4.2019. Viitattu 9.5.2019. (englanniksi)
5. ↑  Repa, Jan: Italy's post-fascists to regroup *BBC News*.  9.1.2004.  (englanniksi)
6. ↑  EU-parlamentin kansallismielinen ryhmittymä hajosi *Uutiskynnys.fi*.  Arkistoitu 17.11.2007. Viitattu 22.11.2007.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Italia
* Israel
* Yhdysvallat

 |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |
|  |
| Muut | 
* IdRef

 |

 |